Folketing
2001-12-12

Hele verdenssamfundet er rent faktisk i gang med at prøve at sørge for, at den afghanske befolkning får kompensation i forbindelse med den krig, der har været, og de tab, de har måttet lide, også på grund af Talebanstyret. Hele verden kommer nu og giver humanitær hjælp og genopbygningshjælp. Vi har i dag fra regeringens side indstillet 31 mio. kr. til humanitær hjælp. Nogle af pengene vil blandt andet gå til fødevarer til 18.000 personer i et konkret distrikt. Vi gav i fredags penge til at få stabiliseret den nye regering i Kabul. Der var Holland og Danmark de første lande. Så man må nok sige, at vi kommer ind og hjælper dem i det afghanske folk, der var ofre for det, talebanerne har lavet. Amerikanerne er kommet ind for at få fjernet alle disse udenlandske terrorister, der er i Afghanistan, og få ryddet op i Talebanstyret. Og så synes jeg ikke, man kan sammenkæde de to ting. Det er sådan, at amerikanerne jo er ofre for terroristerne. Det, der sker i Afghanistan, er, at terroristerne forhåbentlig bliver ofre for den amerikanske udryddelse af dem. Når der kommer civile ofre i Afghanistan, er det ikke noget, den amerikanske regering har ønsket. Men de civile ofre i Amerika var lige præcis det, bin Laden og Al-Qaida ønskede, så jeg synes, det er totalt urimeligt at sammenstille de to ting.